Diari Oficial de la Generalitat Valenciana


Sumari del DOGV 6295, del 23-06-2010 (2010/7118)

RESOLUCIÓ d'11 de juny de 2010, de la Direcció General de Patrimoni Cultural de la Conselleria de Cultura i Esport, per la qual s'incoa l'expedient per a la modificació de la normativa de protecció continguda en el Decret 55/2006, de 28 d'abril, del Consell, pel qual es declara Bé d'Interés Cultural l'aqüeducte els Arcs de Manises i s'obri el període d'informació pública.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6295

Data del DOGV
:   23-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7118


Data del document
:   11-06-2010

Organisme emissor
:   Conselleria de Cultura i Esport

Tipus de document
:   Resolució

RESOLUCIÓ d'11 de juny de 2010, de la Direcció General de Patrimoni Cultural de la Conselleria de Cultura i Esport, per la qual s'incoa l'expedient per a la modificació de la normativa de protecció continguda en el Decret 55/2006, de 28 d'abril, del Consell, pel qual es declara Bé d'Interés Cultural l'aqüeducte els Arcs de Manises i s'obri el període d'informació pública. [2010/7118]  
El Decret 55/2006, de 28 d'abril, del Consell, va declarar Bé d'Interés Cultural l'aqüeducte els Arcs de Manises i, de conformitat amb el que disposa l'article 28 de la Llei 4/1998, d'11 de juny, del Patrimoni Cultural Valencià, va establir la normativa de protecció del seu entorn de protecció.  
Així mateix, fent ús de la facultat continguda en l'article 34.6 de la norma esmentada es va exceptuar expressament l'Ajuntament de Manises de l'obligació de redactar el Pla Especial de Protecció preceptiu, considerant suficient la incorporació al planejament municipal de la normativa de protecció mencionada.  
Amb data 10 de maig de 2010, l'Ajuntament de Manises sol·licità la modificació dels usos permesos en la normativa de protecció mencionada a l'efecte de permetre l'ampliació del Col·legi Públic Joan Fuster.  
Analitzada la proposta pels servicis tècnics d'esta direcció general, s'ha emés un informe favorable per a la dita modificació, ja que se satisfan les demandes educatives del municipi d'una manera compatible amb els valors culturals de l'àmbit.  
En conseqüència, esta direcció general, en l'exercici de les atribucions que li atorga el Reglament Orgànic i Funcional de la Conselleria de Cultura i Esport, resol:  
Primer  
Incoar l'expedient per a la modificació de l'article 3 de la normativa de protecció continguda en el Decret 55/2006, de 28 d'abril, del Consell, pel qual es declara Bé d'Interés Cultural l'aqüeducte els Arcs de Manises, en el sentit transcrit en l'annex de la present resolució.  
Segon  
Notificar esta resolució als interessats i a l'Ajuntament de Manises.  
Tercer  
D'acord amb el que preveuen l'article 86 de la Llei de Procediment Administratiu i l'article 27 de la Llei 4/1998, d'11 de juny, del Patrimoni Cultural Valencià, obrir un període d'informació pública, a fi que totes les persones que hi tinguen interés puguen examinar l'expedient durant el termini d'un mes a partir de la publicació de la present resolució en el Diari Oficial de la Comunitat Valenciana. L'expedient estarà a la disposició dels interessats a la Direcció General de Patrimoni Cultural Valencià.  
Quart  
Que la present resolució amb els seus annexos es publique en el Diari Oficial de la Comunitat Valenciana i en el Butlletí Oficial de l'Estat.  
València, 11 de juny de 2010.- La directora general de Patrimoni Cultural Valencià: Paz Olmos Peris.  
ANNEX  
Modificació de l'article 3 del Decret 55/2006, de 28 d'abril, del Consell, pel qual es declara Bé d'Interés Cultural l'aqüeducte els Arcs de Manises i s'establix el règim de protecció del monument i del seu entorn, de manera que els apartats que s'hi assenyalen han de quedar redactats com es transcriu a continuació:  
«Article 4. A fi de preservar el paisatge històric de l'aqüeducte, no s'autoritzaran noves edificacions, excepte construccions auxiliars per als utensilis de cultiu i didàctica de l'horta. Seran preservats els components topogràfics característics de l'àmbit propis de la seua configuració natural i de la seua adaptació agrícola tradicional, la qual cosa afecta tant les pautes d'abancalament com l'adaptació i posada en vàlua de la seua xarxa hidràulica, de manera que l'abancalament haurà de ser sempre compatible amb la finalitat pròpia del barranc, que és el manteniment dels llits naturals, de manera que siguen suficients per a evacuar les aigües, protegint les zones urbanes.  
Amb la finalitat de conciliar els drets i preceptes constitucionals a l'educació i al patrimoni cultural que concorren en este àmbit físic, excepcionalment i només per a la millor garantia dels primers, es permetrà l'assimilació per a ús escolar, com a ampliació del CP Joan Fuster, de la parcel·la rústica immediatament limítrofa pel nord, la número 90 del polígon 9 de la partida agrícola dels Arquets (ref. cadastral 48836Z135078744331FM), i de la parcel·la urbana 01 de la mateixa illa 90431 a què pertany el col·legi (ref. cadastral 3294993LP8103P5071LZ), per a noves àrees de joc/pistes esportives, i esta última, si és el cas, per a gimnàs/vestidors al servici d'eixes activitats. Els espais de la referida parcel·la agrícola núm. 90, en conjunció amb els preexistents per al mateix ús (àrees de joc/pistes esportives) dins del quadrant nord-occidental de l'actual col·legi que seguiran subjectes a la dita destinació, es mantindran lliures d'edificació per damunt de les cotes de rasant a distint nivell amb què finalment es configuren. L'estructuració de nivells procurarà ser coincident amb la general del territori i haurà de materialitzar-se amb murs o talussos servits per rampes o escales integrades i flanquejats d'arbres fruiters o assimilables, a fi de facilitar-ne la integració respecte dels components orogràfics i paisatgístics de l'entorn, mantindre el front oriental de l'aqüeducte amb el mateix camp d'obertura visual respecte del viaducte i els vessants i el llit del barranc del Salt i evitar efectes d'emmurallament, o de nínxol artificial, sobre l'espai abancalat que cenyix el monument per eixe front. El tancament amb reixes del recinte escolar resultant, la delimitació del qual en els límits septentrionals i occidental serà fruit estricte de la incorporació de les parcel·les esmentades, respondrà a l'acurat disseny i qualitat constructiva i material que la seua proximitat al monument imposen, garantint la major transparència possible a fi d'impedir distorsions en la percepció del paisatge i interposicions visuals en l'observació del monument.   
Es garantirà un tractament naturalista dels vessants i les riberes del barranc, tant en estructuració funcional i física com en vegetació i urbanització dels distints espais. En conseqüència, es procurarà evitar la interrupció per interposició de vials de trànsit rodat, excepte els camins necessaris per a l'ús, gaudi i manteniment dels espais agrícoles, lúdics i hidràulics. La vegetació haurà de ser la corresponent a un paratge en què confluïxen l'ús agrícola de regadiu i el marc físic i paisatgístic d'un barranc natural. Les obres d'urbanització preservaran, amb la reestructuració restauradora que es necessite, els amplis flancs abancalats que circumden ambdós cares del monument i la séquia que l'alimenta, aprofitant les seues qualitats per a articular, de la manera paisatgística i funcional més permeable i solvent, les cornises urbanes que coronen ambdós ribes del barranc amb el gaudi del monument i del previst Parc del Barranc del Salt. Les obres, en el seu conjunt, respondran a un disseny harmonitzador i la seua executòria descartarà materials i acabats la implantació dels quals resulte impròpia o aliena als components ambientals del lloc.  
Pel que fa a les obres de canalització pròpiament dita, tindran un tractament singularitzat que amplie i naturalitze l'embocadura, l'encontre i el pas amb els Arcs, dins d'una continuïtat harmonitzadora al llarg de tot l'àmbit protegit. Per a aconseguir la continuïtat, i sense minva de la permeabilitat física, visual i paisatgística del conjunt del barranc, les actuacions recompondran els espais coberts per la plataforma o sola del nou viaducte relacionant-los amb l'estructura general del territori, els dotaran de la dignitat material de què actualment manquen i contextualitzaran al seu si les restes dels estreps de l'antic pont del ferrocarril que han sigut remuntats, de manera fragmentària, com a envolupants dels suports estructurals del tram central.  
Quant a la possible afecció parcial d'una infraestructura tramviària en la part alta del marge dret del barranc, se'n procurarà l'harmonització patrimonial recorrent a solucions d'urbanització específiques, segons les demandes d'integració espacial, paisatgística i funcional del lloc definitivament intervingut.  
Queda proscrita la introducció d'anuncis o publicitat exterior que, en qualsevol de les seues accepcions, irrompa en l'escena paisatgística de l'entorn, excepte la d'activitats culturals o esdeveniments festius que, de manera ocasional, reversible i durant un temps limitat, sol·licite i obtinga l'autorització expressa».  
«Article 6. La present normativa s'establix amb vocació indefinida, i a les seues determinacions haurà d'adaptar-se, en tot cas, el planejament municipal, d'acord amb el que establix article 34.1 de la Llei del Patrimoni Cultural Valencià; es dispensarà expressament l'Ajuntament de Manises de l'obligatorietat de redactar el Pla Especial de Protecció de l'Entorn del Monument, d'acord amb la possibilitat expressament prevista en l'últim incís de l'apartat 6 d'este.»